Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 672/14/2202	Galanta, 3.2.2015
EEČ : 2-17-30-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec detí XXXXX, nar. XXXXX, XXXXX, nar. XXXXX a XXXXX, nar. XXXXX, ktoré boli zverené do výchovy a opatery matke XXXXX, nar. XXXXX, napriek tomu, že mu zo Zákona o rodine vyplýva povinnosť vyživovať svoje deti, pričom rozsah vyživovacej povinnosti mu bol určený rozsudkom Okresného súdu Galanta, č. k. 12P 274/2011 – 62 právoplatným dňom 11.12.2012, ktorým bol zaviazaný prispievať na výživu XXXXX sumou 60 Eur mesačne, na XXXXX sumou 50 Eur mesačne a na XXXXX sumou 40 Eur mesačne, vždy do 15-teho dňa toho ktorého mesiaca vopred k rukám matky, avšak túto svoju vyživovaciu povinnosť si všade tam, kde sa zdržiaval riadne neplnil v období od septembra 2014 do decembra 2014, čím mu na výživnom vznikol dlh vo výške 600,- Eur,

lebo zanikla trestnosť činu

Odôvodnenie:
Uznesením vyšetrovateľa Odboru kriminálnej polície Okresného riaditeľstva Policajného zboru XXXXX sp. zn. ORP-319/VYS-SA-2014 zo dňa 19.12.2014 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX pre prečin zanedbania povinnej výživy podľa § 207 ods. 1, ods. 3 písm. b) Tr. zák. s poukazom na ust. § 138 písm. j) Tr. zák. na tom skutkovom základe, ako je uvedené vo výrokovej časti uznesenia. 

	Počas skráteného vyšetrovania bola k veci vypočutá svedkyňa – poškodená XXXXX. Vo svojej výpovedi potvrdila neplnenie výživného obvineným. Z jej výpovede vyplýva,  že na jej deti XXXXX, XXXXX a XXXXX neplnenie výživného obvineným nemalo trvalo nepriaznivé následky. Poškodená potvrdila, že so strany obvineného bol dodatočne uhradený dlh na výživnom za obdobie od septembra 2014 do decembra 2014 v celom rozsahu vo výške 600 Eur.    
	Doklad o zaplatení výživného vo výške 600 Eur je súčasťou vyšetrovacieho spisu (č. l. 20).  
               
	Prečinu zanedbania povinnej výživy podľa § 207 odsek 1, ods. 3 písm. b), Trestného zákona s poukazom na ust. § 138 písm. j) Tr. zák. sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného a čin spácha závažnejším spôsobom konania – na viacerých osobách. 

	Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

	Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
	Z vyšetrovacieho spisu je zrejmé, že v uvedenom prípade došlo k naplneniu ustanovenia § 86 ods. 1 písm. a) Tr. zákona, podľa ktorého trestnosť trestného činu zanedbania povinnej výživy podľa § 207 Tr. zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Vykonaným dokazovaním bolo zistené a preukázané, že obvinený XXXXX uhradil dlh na výživnom, pričom dočasné neplnenie vyživovacej povinnosti na jeho deti XXXXX, XXXXX a XXXXX, nemalo trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
   
Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Michal Oravec
prokurátor